अपने राष्ट्रपति काल में रेड्डी ने दो प्रधानमंत्री पदासीन किए और तीन प्रधानमंत्रियों के साथ कार्य-व्यवहार रखा। यह प्रधानमंत्री मोरारजी देसाई, चौधरी चरण सिंह तथा श्रीमती इंदिरा गांधी थे। इस प्रकार रेड्डी ने अपना कार्यकाल पूरी गरिमा के साथ पूर्ण किया, फिर यह आंध्र प्रदेश के अपने आदर्श गृह नगर अनंतपुर लौट गए। राष्ट्रपति कार्यकाल की ज़िम्मेदारी से मुक्त होने से कुछ दिनों पहले इन्होंने प्रेस वार्ता का आयोजन किया था। प्रेस वार्ता में रेड्डी ने स्वीकार किया कि जब जनता पार्टी अंतर्कलह के कारण बिखर गई तो वह काफ़ी अकेला महसूस कर रहे थे। जनता पार्टी का बिखराव होना, मोरारजी देसाई द्वारा त्यागपत्र दिया जाना तथा चौधरी चरण सिंह का प्रधानमंत्री बनना एवं अल्पमत में आ जाना आदि घटनाएं काफ़ी दुखद हैं। इन घटनाओं के परिप्रेक्ष्य में रेड्डी ने स्पष्ट किया कि उनके सामने आपात स्थिति थी और उन्हें राष्ट्रपति की संवैधानिक मर्यादा के अनुसार ही प्रत्येक मौके पर निर्णय लेने थे। तब इन्होंने अपनी विवेक शक्ति का प्रयोग करते हुए काफ़ी कठिन निर्णय भी किए। यदि इतिहास आज इन निर्णयों की समीक्षा करता है तो उन्हें उचित ही ठहराएगा।